ซีคอนรุกบ้านหลังที่สอง
ซีคอน โฮม ชี้ตลาดรับสร้างบ้านหลังที่สองชานเมือง ตอบรับดี คนหันปลูกบ้านไว้หนีน้ำท่วม
3 ส.ค. 2555

ซีคอน โฮม ชี้ตลาดรับสร้างบ้านหลังที่สองชานเมือง ตอบรับดี คนหันปลูกบ้านไว้หนีน้ำท่วม 
น.ส.ศุภิชชา ชัยพิพัฒน์ ผู้อำนวยการใหญ่ บริษัท ซีคอน โฮม และซีคอนกรุ๊ป เปิดเผยถึงกลยุทธ์ทางการตลาดช่วงครึ่งปีหลังว่า บริษัทวางแผนที่จะขยายตลาดสู่กลุ่มเป้าหมายใหม่ในพื้นที่จังหวัดใกล้ กทม. เนื่องจากมองเห็นถึงศักยภาพของลูกค้ากลุ่มที่ต้องการมีบ้านหลังที่สอง เพื่อใช้เป็นบ้านพักตากอากาศและสามารถอพยพไปพักอาศัยได้หากเกิดภัยธรรมชาติ 
ทั้งนี้ ตั้งแต่เกิดมหาอุทกภัยในปี 2554 ผู้บริโภคเริ่มเห็นความสำคัญกับการสร้างบ้านหลังที่สองไว้รองรับเหตุฉุกเฉิน แม้ว่าบางรายอาจจะเลือกซื้อคอนโดมิเนียม แต่อีกหลายรายเลือกจะซื้อหรือสร้างบ้านในจังหวัดใกล้ๆ กทม. ซึ่งใช้เวลาเดินทางไม่นานและสะดวกในการไปพักผ่อนหรืออยู่อาศัยได้
น.ส.ศุภิชชา กล่าวอีกว่า สำหรับภาพรวมตลาดในครึ่งปีหลังนั้น มองว่าถ้าไม่มีปัจจัยเรื่องภัยธรรมชาติและสามารถลดปัญหาแรงงานขาดแคลนได้ คาดว่าตลาดรับสร้างบ้านในครึ่งปีหลังจะดีขึ้นกว่าปี 2554 ค่อนข้างมาก เพราะลูกค้าเริ่มคลายกังวลเรื่องน้ำท่วมและเริ่มพิจารณาในเรื่องการสร้างบ้านมากขึ้น คาดว่าการขยายตัวของตลาดน่าจะเทียบเท่า หรือเติบโตจากปี 2554 ประมาณ 15% หรือ 1.15 หมื่นล้านบาท
อย่างไรก็ตาม ในช่วงครึ่งปีแรกที่ผ่านมา ธุรกิจรับสร้างบ้านค่อยๆ ฟื้นตัวอย่างช้าๆ โดยในไตรมาสแรกยังคงได้รับผลกระทบจากปัญหาน้ำท่วมที่ผ่านมา ส่งผลให้ลูกค้าชะลอการตัดสินใจในการสร้างบ้าน เพราะต้องใช้เงินเพื่อแก้ไขปัญหาน้ำท่วมก่อน 
สำหรับในไตรมาส 2 ลูกค้าเริ่มคลายความกังวลมากขึ้น กำลังซื้อเริ่มกลับมาดังจะเห็นได้จากข้อมูลของศูนย์ข้อมูลอสังหาริมทรัพย์เดือน ม.ค.พ.ค. 2555 เมื่อเทียบกับช่วงเดียวกันของปี 2554 พบว่า จำนวนหน่วยบ้านสร้างเสร็จจดทะเบียนในเขต กทม.และปริมณฑล มีปริมาณเพิ่มขึ้น 5% จาก 8,784 หน่วย ในปี 2554 เพิ่มเป็น 9,211 หน่วย ในปี 2555